《挽叶太宜人》
明代·陈建

天下有至理，大数不可移。天下有妙理，感应天无私。

吁嗟太母贤，令德女中师。内助誉已播，教子名并驰。

一朝膺诰锡，冠帔乐清时。云胡大数临，风波匪人为。

伟哉仁冢嗣，一德表孝思。颠沛知有母，宁复顾身危。

号顿吁上帝，身代复奚疑。仗此精诚格，感应桴鼓随。

异梦速匠氏，飞渡瞿塘瀰。须臾神斧挥，解蹇跻平夷。

贤母幸无恙，顾视喜移时。全家荷无恙，冥冥显护持。

岂有他谬巧，孝弟通神祇。始信天人理，居高还听卑。

贤母适数尽，和扁不可施。巨峡洪涛中，拯溺兹已奇。

五十不称夭，矧已届古稀。况复多贤嗣，振振并麟儿。

二难尤世罕，勋业期皋夔。策名垂汗简，显扬端在兹。

含笑九原下，应知靡憾遗。感此希奇事，相逢重叹咨。

愧乏如椽笔，聊尔陈芜词。

作者简介：（1497—1567） 明广东东莞人，字廷肇，号清澜。嘉靖举人，授教谕，历信阳知县，以母老辞归。专精著述，尤精于理学。著《学部通辨》，谓阳明之学乱道误人，赞朱熹、陆九渊之说。又有《皇明通纪》、《治安要议》、《滥竽录》、《乐府通考》。